Na temelju članka 14. Zakona o proračunu („Narodne novine“ broj 87/08, 136/12. i 15/15) i članka 31. Statuta Općine Ferdinandovac („Službeni glasnik Koprivničko-križevačke županije“ broj 6/13, 1/18. i 5/20), Općinsko vijeće Općine Ferdinandovac na 39. sjednici održanoj 16. prosinca 2020. donijelo je

**O D L U K U**

**o izvršavanju Proračuna Općine Ferdinandovac za 2021. godinu**

Članak 1.

 Odlukom o izvršavanju Proračuna Općine Ferdinandovac za 2021. godinu (u daljnjem tekstu: Odluka) uređuje se način izvršavanja Proračuna Općine Ferdinandovac za 2021. godinu (u daljnjem tekstu: Proračun), upravljanje prihodima i izdacima Proračuna, stavljanje na raspolaganje sredstava korisnicima Proračuna (u daljnjem tekstu: proračunski korisnici), prava i obveze proračunskih korisnika, pojedine ovlasti općinskog načelnika Općine Ferdinandovac (u daljnjem tekstu: općinski načelnik) te druga pitanja koja se odnose na izvršavanje Proračuna.

Članak 2.

 Proračun se sastoji od Općeg i Posebnog dijela te Plana razvojnih programa.

 Opći dio Proračuna sadrži Račun prihoda i rashoda i Račun financiranja.

 Posebni dio Proračuna sastoji se od plana rashoda i izdataka Općine Ferdinandovac i proračunskih korisnika raspoređenih u programe za tekuću proračunsku godinu prema programskoj, organizacijskoj, ekonomskoj, lokacijskoj i funkcijskoj klasifikaciji, te prema izvorima financiranja.

 Plan razvojnih programa po godinama čine planovi razvojnih programa proračunskih korisnika Proračuna utvrđeni dokumentima o srednjoročnim, odnosno dugoročnim planovima razvitka, posebnim zakonima, drugim propisima ili općim aktima.

Članak 3.

 Sredstva se u Proračunu osiguravaju proračunskim korisnicima koji su u Posebnom dijelu Proračuna određeni za nositelje sredstava na pojedinim stavkama.

Proračunski korisnici moraju sredstva koristiti štedljivo u skladu s propisima o korištenju, odnosno raspolaganju tim sredstvima.

 Proračunski korisnici smiju preuzimati obveze najviše do visine sredstava osiguranih u Posebnom dijelu Proračuna.

 Proračun se izvršava na temelju odobrenja proračunskim korisnicima u skladu s raspoloživim sredstvima.

Članak 4.

 Dodjela sredstava proračunskim korisnicima za nabavu nefinancijske imovine vrši se na temelju dostavljene dokumentacije (ugovora, računa, ovjerenih privremenih i okončanih situacija).

 Dječji vrtić KOŠUTICA Ferdinandovac ne uplaćuje namjenske i vlastite prihode u Proračun, već ih namjenski koristi za rashode poslovanja, u skladu s financijskim planom s kojim je suglasno Općinsko vijeće Općine Ferdinandovac (u daljnjem tekstu: Općinsko vijeće).

Članak 5.

 Ako tijekom godine dođe do znatnije neusklađenosti planiranih prihoda i rashoda Proračuna, općinski načelnik predložit će Općinskom vijeću da donese Izmjene i dopune Proračuna.

 Općinski načelnik može odobriti preraspodjelu sredstava unutar pojedinih osnovnih računa, s tim da umanjenje pojedine stavke ne može biti veće od 5%.

Članak 6.

 Za zakonsku upotrebu sredstava osiguranih u Proračunu odgovoran je općinski načelnik zajedno s osobom ovlaštenom za računovodstvo.

Članak 7.

 Općinski načelnik je u cijelosti odgovoran za izvršavanje Proračuna.

 Naredbodavatelj za izvršavanje Proračuna u cjelini je općinski načelnik.

Članak 8.

 Odluku o zaduživanju Općine radi kapitalnih ulaganja donosi Općinsko vijeće.

Članak 9.

 Sredstva Proračunske zalihe u svoti od 15.000,00 kuna koriste se za hitne, nepredviđene i druge namjene utvrđene člankom 56. Zakona o proračunu.

 Sredstva Proračunske zalihe mogu iznositi najviše 0,50 posto planiranih prihoda Proračuna bez primitaka.

 Sredstva Proračunske zalihe raspoređuje općinski načelnik.

 Općinski načelnik obvezan je najmanje svaki mjesec izvijestiti Općinsko vijeće o korištenju sredstava Proračunske zalihe.

Članak 10.

 Financijske obveze koje ne budu podmirene do 31. prosinca 2021. godine, podmirit će se iz namjenski odobrenih sredstava Proračuna za 2022. godinu.

 Sredstva koja do 31. prosinca 2021. godine preostanu na računu Proračuna prenijet će se u iduću godinu i koristiti za namjene utvrđene Proračunom za 2022. godinu.

Članak 11.

 Proračunski i izvanproračunski korisnici moraju sastavljati financijske izvještaje propisane zakonom i podzakonskim aktima.

 Izvanproračunski korisnici su obvezni izraditi godišnji i polugodišnji izvještaj o izvršenju Financijskog plana i dostaviti ga nadležnim tijelima Općine.

 Proračunski i izvanproračunski korisnici obvezni su dati sve podatke, isprave i izvješća koja se traže od njih.

Članak 12.

 Općinski načelnik podnosi Općinskom vijeću na donošenje Polugodišnji izvještaj o izvršenju Proračuna za 2021. godinu do 15. rujna 2021. godine, a Godišnji izvještaj o izvršenju Proračuna za 2021. godinu do 1. lipnja 2022. godine.

Članak 13.

 Ova Odluka objavit će se u „Službenom glasniku Koprivničko-križevačke županije“, a stupa na snagu 1. siječnja 2021. godine.

OPĆINSKO VIJEĆE

OPĆINE FERDINANDOVAC

KLASA: 400-06/20-01/02

URBROJ: 2137/15-01-20-2

Ferdinandovac, 16. prosinca 2020.

POTPREDSJEDNIK:

 **Darko Marić**